Prizor z grške meje. Foto: Reuters

V Grčiji je že 530 pripadnikov enot evropske agencije za zunanje meje Frontex, med katerimi sta dva Slovenca. Poleg tega bo Frontex v Grčijo napotil še dodatnih sto strokovnjakov iz stalne sestave agencije ter več čolnov, helikopterja, letalo in vozila s termovizijsko opremo.

Frontex je obenem aktiviral evropsko skupino za hitro posredovanje na mejah, znano po okrajšavi Rabit, ki bo uporabljena sploh prvič. V okviru te skupine bo Slovenija zagotovila 35 policistov, ki se po Poklukarjevih besedah že pripravljajo na posredovanje v Grčiji.

V Bruslju poteka izredno zasedanje notranjih ministrov Evropske unije, sklicano zaradi izrednih razmer na grško-turški meji. Udeležuje se ga slovenski notranji minister, ki opravlja tekoče posle, Boštjan Poklukar. Poudaril je, da je odziv EU-ja na novi množični prihod prebežnikov iz Turčije v primerjavi s krizo v letih 2015 in 2016 zelo hiter. Grčija po njegovih besedah razmere za zdaj obvladuje.

Če se bodo pritiski na grško mejo še okrepili in če Grčija ne bo več zmogla urejati razmer, bo minister vladi predlagal aktiviranje člena 37A zakona o obrambi in predlog poslal v državni zbor, kjer za potrditev potrebuje 60 glasov.

Ta člen Slovenski vojski, ki že zdaj deluje v podporo policiji na južni meji, zagotavlja dodatna pooblastila za delovanje, je pojasnil Poklukar.

Poudaril je tudi, da je v tesnem stiku s kolegi iz zahodnobalkanskih in evropskih držav. Danes se je ob robu zasedanja pogovarjal z avstrijskim in hrvaškim kolegom, v torek pa z makedonskim.